Noue ontkoming toe aanvallers op luukse motor losbrandDie luukse Volkswagen het vol koeëlgate by ’n vulstasie gestaan. (Foto: Emer-G-Med) ’n Motoris het Saterdagoggend ’n noue ontkoming gehad toe ’n onbekende aantal aanvallers op sy Volkswagen-sportnutsvoertuig losgebrand het – vermoedelik in ’n poging om dié luukse motor te kaap. Na verneem word, het die voorval Saterdag in die vroeë oggendure in die omgewing van die Diamond Hill-tolplaza plaasgevind. Kyle van Reenen, woordvoerder vir Emer-G-Med, sê die beseerde man het ongeveer 30 km tot by ’n vulstasie in die Hatfield-omgewing in Pretoria gery om skuiling te vind. Emer-G-Med is ongeveer 01:45 na die toneel ontbied. Die luukse Volkswagen het vol koeëlgate by ’n vulstasie gestaan. (Foto: Emer-G-Med) “Met paramedici se aankoms op die toneel het die luukse motor vol koeëlgate by ’n vulstasie gestaan. “Die man het in die bestuurdersitplek gesit en ’n skietwond aan sy been gehad. Hy is op die toneel behandel en na ŉ nabygeleë hospitaal vervoer.” Volgens Van Reenen was die polisie ook op die toneel.